Buurtspanlid gemartel ‘omdat hy vir AfriForum werk’Pieter Grobler is ‘n buurtspanlid van AfriForum se Groter Moot-tak (Foto: Verskaf) ŉ Buurtspanlid in AfriForum se Groter Moot-tak, Pretoria, is Vrydag deur drie mans ontvoer en ure lank gemartel. Pieter Grobler (22) is ook in die proses al die geld in sy rekening kwyt nadat die mans hom gedwing het om dit te onttrek. Volgens Andries Opperman, buurtbeampte van AfriForum se Groter Moot-tak, het Grobler net ná 17:00 in Paul Krugerstraat van werk terug huis toe gestap, toe ŉ minibustaxi by hom stilhou. Grobler was nog in sy AfriForum-werksuniform geklee. “Drie mans het uitgespring, ŉ vuurwapen in Pieter se gesig gedruk, hom gegryp en in die taxi geboender,” sê Opperman. Pieter Grobler herstel tans by sy ouers in Pretoria (Foto: Verskaf) “Een van die mans het vir Pieter geskreeu: ‘Werk jy vir AfriForum?’, voordat hulle hom begin seermaak het. Hy kan nie als onthou nie, want hy het met tye sy bewussyn verloor.” Grobler is onder meer geslaan, met ŉ skerp voorwerp in die gesig gesteek, met sigaretstompies gebrand en volgens Opperman is “ŉ voorwerp” in sy keel afgedruk. “Die mans het hom ook met sy belt probeer ophang.” Die mans het by verskeie kitsbanke gestop en Grobler gedwing om die geld uit sy bankrekening te onttrek. Sy hele salaris wat hy Vrydag gekry het, is onttrek. Grobler is omstreeks 03:30 bewusteloos in die pad naby die Steve Biko- akademiese hospitaal gelos, waarna lede van ŉ sekerheidsmaatskappy hom gekry het. Grobler se ouers is ontbied en met hul aankoms op die toneel het hy weer sy bewussyn herwin. Hy is in die Steve Biko-hospitaal opgeneem waar hy mediese behandeling gekry het. “Hy het harsingskudding en verskeie wonde opgedoen.” Grobler is sedertdien ontslaan en herstel tans by sy ouers in Pretoria. Lede van die buurtspan het Dinsdag by Grobler gaan inloer (Foto: Verskaf) “Hy herstel goed. Hy het nog hoofpyn van die harsingskudding en sukkel met lyfseer. Hy sukkel ook nog om te sluk weens die voorwerp wat in sy keel afgedruk is. “Ek dink wel die voorval eis sy emosionele tol op Pieter.” AO Johan van Dyk, polisiewoordvoerder, het die voorval aan Maroela Media bevestig en gesê nog niemand is in verband met die voorval in hegtenis geneem nie. ŉ Saak van aanranding, poging tot moord en ontvoering is by die Wonderboompoort-polisiestasie aanhangig gemaak. AfriForum het ŉ geldinsameling van stapel gestuur om Grobler se gesteelde salaris weer vir hom in te samel. Volgens Opperman is dié bedrag reeds ingesamel. “As organisasie is ons geskok oor die voorval en bid vir Pieter herstel toe,” het Opperman gesê.